ЕтIуанэу къыщIэхуащ
Урысей МВД-м и управленэу Налшык щыIэм СледствэмкIэ и управленэм уголовнэ Iуэху къиIэтащ ахъшэшхуэ зыкIэщIиупщIауэ шэч зыхуащI, банкхэм я зым и щIыналъэ къудамэу ди къалэм дэтым и унафэщIу щытам теухуауэ.
Следствэм къызэритымкIэ, цIыхухъум 2012 гъэм и къулыкъур къигъэсэбэпри, и лэжьакIуэхэм къалэн ящищIащ езым ейуэ ятхыну щылажьэ банкым и къызэрыгуэкI акцэ мин 75-рэ, мелуан 12 и уасэр. Ахэр илъэс 77-рэ зи ныбжь налшыкдэсым ейт.
Пенсионерым банкым кърищIар къыщищIэм хабзэхъумэ IэнатIэм зыхуигъэзащ.
Шэч зыхуащIам, къызэрыщIэкIымкIэ, мы зэманым епшыныж нэхъапэIуэкIэ илэжьа апхуэдэ щIэпхъаджагъэм теухуауэ къытралъхьа тезырыр.
Налшык къалэмкIэ УМВД-м и СУ-м УФ-м и Уголовнэ кодексым и 159-нэ статьям и 4-нэ Iыхьэм ипкъ иткIэ къиIэтащ уголовнэ Iуэху. Хабзэм ебэкъуам илъэси 10 тезыру тралъхьэнкIэ хъунущ.

КъБР-м щыIэ МВД-м и пресс-IуэхущIапIэ.
